Pavlova druga poslanica Korinćanima (Šarić)/Glava 6.
1 A kao suradnici njegovi opominjemo vas, da ne primite uzalud milosti Božje. 

2 Jer govori: "U pravo vrijeme usliših te, i u dan spasenja pomogoh ti." Evo, sad je "pravo vrijeme"! Evo, sad je "dan spasenja"! 

3 Ne dajmo nikakve ni u čemu smutnje, da se služba ne kudi! 

4 Nego u svemu pokažimo se kao sluge Božje u mnogoj strpljivosti, u nevoljama, u potrebama, u tjeskobama, 

5 U ranama, u tamnicama, u bunama, u trudovima, u nespavanju, u postu; 

6 U čistoći, u spoznaji, u dugotrpnosti, u dobroti, u Duhu Svetom, u ljubavi iskrenoj; 

7 U riječi istine, u sili Božjoj, s oružjem pravde zdesna i slijeva; 

8 Slavom i sramotom, zlim i dobrim glasom; kao zavodnici i istiniti, 

9 Kao nepoznati i poznati, kao oni, koji umiru, i evo živimo, kao kažnjeni, a ne ubijeni, 

10 Kao žalosni, a jednako veseli, kao siromašni, a koji mnoge obogaćavaju, kao oni, koji ništa nemaju, a sve posjeduju. 

11 Usta naša otvoriše se k vama, Korinćani, i srce se naše rasprostrani. 

12 Vama nije tijesno u nana, ali vam je tijesno u srcima vašim. 

13 A da isto vratite, kao djeci govorim: Rasprostranite se i vi! 

14 Ne budite ujarmljeni s nevjernicima! Jer što ima pravednost s nepravednošću ili kakvu zajedništvo ima svjetlo s tamom? 

15 Kako li se slaže Krist s Belijalom? Ili kakav dio ima vjernik s nevjernikom? 

16 Kakav li sporazum ima hram Božji s idolima? Jer smo mi hram Boga živoga, kao što reče Bog: "Stanovat ću u njima, i među njima ću hodati, i bit ću im Bog, i oni će biti moj narod. 

17 Zato iziđite između njih i odvojite se, govori Gospodin, i ne dotičite se nečista, i ja ću vas primiti. 

18 I bit ću vam otac, i vi ćete biti koji sinovi i kćeri, veli Gospodin Svemoćni." 

Pavlova druga poslanica Korinćanima (Šarić)